B4-0455, 0456, 0457, 0458 και 0460/98

Ψήφισμα σχετικά με τις ευρωμεσογειακές συμφωνίες

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τη συνέχεια στη Διάσκεψη της Βαρκελώνης,

- έχοντας υπόψη την κοινή συνεδρίαση των αντιπροσωπειών του για το Μαγκρέμπ και το Μασρέκ που διεξήχθη στις 26 Φεβρουαρίου 1998 με θέμα τα προγράμματα MEDA και MED,

Α. ανησυχώντας για τη βραδεία υλοποίηση του σχεδίου ευρωμεσογειακής εταιρικής σχέσης και τις δυσκολίες που συναντώνται,

Β. υπενθυμίζοντας ότι η προαγωγή και ο σεβασμός των δικαιωμάτων του ανθρώπου αποτελούν δύο ουσιαστικά στοιχεία της ευρωμεσογειακής συνεργασίας,

Γ. ενόψει της συνεδρίασης των υπουργών Εξωτερικών (15+12) που θα διεξαχθεί στο Παλέρμο στις 3 και 4 Ιουνίου 1998, η ημερήσια διάταξη της οποίας προβλέπει την επανέναρξη της ευρωμεσογειακής διαδικασίας της Βαρκελώνης,

Δ. εμμένοντας στη σημασία της ευρωμεσογειακής εταιρικής σχέσης και στην ανάγκη προώθησης της διαδικασίας αυτής με όλες τις χώρες που αποδέχονται πλήρως τις αρχές της ειρήνης και της συνεργασίας, οι οποίες διατυπώνονται στη δήλωση της Βαρκελώνης, και εκτιμώντας ότι η διαδικασία της Βαρκελώνης πρέπει να αποτελέσει αναπόσπαστο τμήμα της εξωτερικής πολιτικής της ΕΕ,

Ε. εκτιμώντας ότι το Κοινοβουλευτικό Φόρουμ της Μεσογείου, η δημιουργία του οποίου επίκειται, θα αποτελέσει μείζονος σημασίας μέσο για την εμβάθυνση του πολιτικού διαλόγου και της στρατηγικής των ευρωμεσογειακών σχέσεων,

ΣΤ. εκτιμώντας ότι οι πόροι MEDA και τα προγράμματα MED αποτελούν απαραίτητα μέσα για τη συγκεκριμένη ανάπτυξη της διαδικασίας, και σημειώνοντας τη νέα ώθηση που έδωσε η Επιτροπή στα προγράμματα Med-urbs, med-Media και Med-campus,

Ζ. έχοντας πεισθεί ότι το Ισραήλ δεν τηρεί τις δεσμεύσεις του αναφορικά με την ειρηνευτική διαδικασία στη Μέση Ανατολή, τις οποίες η χώρα αυτή είχε αναλάβει στο πλαίσιο της δήλωσης της Βαρκελώνης τον Νοέμβριο του 1995, και των συμφωνιών του Όσλο.

Η. γνωρίζοντας ότι οι δυσκολίες που συναντά η ειρηνευτική διαδικασία στη Μέση Ανατολή υπονομεύουν ολοένα και περισσότερο τη διαδικασία της Βαρκελώνης,

1. θεωρεί ότι η σταθερότητα και η ευημερία της περιοχής της Μεσογείου αποτελεί ζήτημα κοινής στρατηγικής σημασίας και ότι είναι απαραίτητη η βελτίωση της πολιτικής σταθερότητας και της ασφάλειας με βάση δημοκρατικούς θεσμούς, τον σεβασμό των ανθρωπίνων δικαιωμάτων και το κράτος δικαίου[semigr ]

2. εκφράζει την επιθυμία να δοθεί νέα ώθηση στην ευρωμεσογειακή δυναμική στο πλαίσιο του σεβασμού των δεσμεύσεων που αναλήφθηκαν με τη δήλωση της Βαρκελώνης, με την ελπίδα να προσχωρήσουν στις αρχές της όλα τα κράτη που βρέχονται από τη Μεσόγειο[semigr ]

3. καλεί τα κράτη μέλη να επικυρώσουν χωρίς καθυστέρηση τις ήδη συναφθείσες ευρωμεσογειακές συμφωνίες και επιθυμεί μεγαλύτερη διαφάνεια στη διεξαγωγή των τρεχουσών διαπραγματεύσεων και στην υλοποίηση των ήδη κυρωθεισών συμφωνιών[semigr ]

4. ζητεί από το Συμβούλιο να λάβει υπόψη τις ανησυχίες των τρίτων μεσογειακών χωρών, γνωρίζοντας ότι η οικονομία των εταιρικών χωρών και η ανάπτυξη του εξωτερικού τους εμπορίου στον τομέα των γεωργικών και γεωργοβιομηχανικών προϊόντων εξαρτώνται σε μεγάλο βαθμό από τη στάση που θα κρατήσει ο κυριότερος εταίρος τους, που είναι η Ευρωπαϊκή Ένωση[semigr ]

5. ζητεί από την Επιτροπή να παρακολουθεί εκ του σύνεγγυς την υλοποίηση των συμφωνιών αυτών, με στόχο να μειωθεί ο κοινωνικός αντίκτυπος της οικονομικής μετάβασης[semigr ]

6. καλεί να υπάρξει ειδική συνεργασία για την καταπολέμηση των ναρκωτικών, της τρομοκρατίας και του «ξεπλύματος χρημάτων»[semigr ]

7. καλεί την Επιτροπή να προτείνει ειδικό πρόγραμμα συνεργασίας στον τομέα του περιβάλλοντος, ιδίως σε σχέση με μέτρα υπέρ της αειφόρου ανάπτυξης στη Μεσόγειο[semigr ]

8. ζητεί η πολιτική για τους μετανάστες και οι κοινωνικές υποθέσεις να ενσωματωθούν στις ευρωμεσογειακές εταιρικές σχέσεις[semigr ]

9. ζητεί από το Συμβούλιο να βρίσκεται σε εγρήγορση όσον αφορά την ανάγκη να σημειώσουν τα εταιρικά κράτη προόδους προς την κατεύθυνση του σεβασμού των ανθρωπίνων δικαιωμάτων και των θεμελιωδών ελευθεριών, καθώς και την ανάγκη να προωθηθεί ένας διάλογος μεταξύ των οργανώσεων προάσπισης των ανθρωπίνων δικαιωμάτων, των κυβερνήσεων και της Ευρωπαϊκής Ένωσης[semigr ]

10. ζητεί από την Επιτροπή να του ανακοινώσει ποια συγκεκριμένα μέτρα έλαβε ώστε να βελτιωθούν οι ανεπαρκείς έλεγχοι του πλήρους κύκλου διαχείρισης των προγραμμάτων στο πλαίσιο της συνεργασίας με τις μεσογειακές χώρες[semigr ]

11. λαμβάνει γνώση της απεμπλοκής των τριών προγραμμάτων MED (MED URBS, MED CAMPUS και MED MEDIA) και εκφράζει την επιθυμία να επιβεβαιωθεί η δέσμευση της Ευρωπαϊκής Ένωσης να υποστηρίξει οικονομικά τις διαδικασίες οικονομικής μετάβασης που συνεπάγονται οι συμφωνίες σύνδεσης και πέραν των καταληκτικών ημερομηνιών του προγράμματος MEDA[semigr ] σημειώνει την επιλογή να δημιουργηθεί μια Γραμματεία MED υπό τη διαχείριση της Γενικής Διεύθυνσης I B, η οποία θα αναλάβει να εξετάσει τα σχέδια που είχαν επιλεγεί για το 1996, εκφράζοντας την επιθυμία όπως οι αξιολογήσεις διεξαχθούν πράγματι με βάση νέους κανόνες διαχείρισης της αποκεντρωμένης συνεργασίας[semigr ]

12. ζητεί με έμφαση από την Προεδρία της Ένωσης να συνεχίσει τις διπλωματικές της προσπάθειες για την απεμπλοκή της ειρηνευτικής διαδικασίας στη Μέση Ανατολή[semigr ]

13. θεωρεί ότι η απόφαση της Κυβέρνησης του Ισραήλ να μην αποδεχθεί την πρόσκληση να συμμετάσχει σε μια νέα συνάντηση με την Παλαιστινιακή Εθνική Αρχή, όπως προτάθηκε από τις Ηνωμένες Πολιτείες, καθιστά δυσχερέστερη την απεμπλοκή της ειρηνευτικής διαδικασίας[semigr ]

14. υπογραμμίζει τον αποφασιστικό ρόλο που έχει να διαδραματίσει η κοινωνία των πολιτών στις εταιρικές χώρες, ιδίως στην Αλγερία, καθώς και την ανάγκη να προωθηθεί η συνεργασία με τις ομόλογες κοινωνίες στο πλαίσιο της Ευρωπαϊκής Ένωσης[semigr ]

15. εκφράζει την επιθυμία όπως, στην Αλγερία, η καταπολέμηση της τρομοκρατίας και η απαραίτητη προστασία του άμαχου πληθυσμού διεξάγονται στο πλαίσιο του σεβασμού του κράτους δικαίου και των δικαιωμάτων του ανθρώπου[semigr ] ζητεί την ενίσχυση της συνεργασίας για την καταπολέμηση της τρομοκρατίας, ιδίως καταπολεμώντας τη χρηματοδότηση των βάσεων της αλγερινής τρομοκρατίας που είναι εγκαταστημένες στην Ευρώπη[semigr ]

16. καλεί το Συμβούλιο να προσδιορίσει τις λεπτομέρειες μιας επανάληψης των διαπραγματεύσεων με την Αλγερινή Κυβέρνηση, επαναβεβαιώνοντας για μια ακόμη φορά τη σημασία του πολιτικού διαλόγου[semigr ]

17. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των χωρών που έχουν υπογράψει τη δήλωση της Βαρκελώνης.